Document ID: 32006R0080

KOMMISSIONENS FORORDNING (EF) Nr. 80/2006
af 18. januar 2006
om åbning af en løbende licitation med henblik på salg på EF-markedet af rug fra det tyske interventionsorgan
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn, særlig artikel 6 (1), og
ud fra følgende betragtninger:
(1)
I Kommissionens forordning (EØF) nr. 2131/93 af 28. juli 1993 om procedurer og betingelser for salg af korn fra interventionsorganerne (2) er det bl.a. fastsat, at salg af korn, som interventionsorganerne ligger inde med, skal foregå ved licitation og på prisbetingelser, som gør det muligt at undgå markedsforstyrrelser.
(2)
Da rug imidlertid ikke siden høståret 2004/05 har nydt godt af interventionsforanstaltninger, synes det ikke længere nødvendigt at have en pligt til i forbindelse med videresalg af lagre at have fastsat en bestemt destination for disse produkter for at undgå risikoen for, at de igen bliver frembudt til intervention, og for så vidt som der ikke længere gælder nogen interventionspris, bør der heller ikke kræves en salgspris, som er knyttet til interventionsprisen, jf. artikel 5, stk. 1, i forordning (EØF) nr. 2131/93.
(3)
Tyskland har interventionslagre af rug, som bør nedbringes.
(4)
Som følge af den kraftige efterspørgsel på det indre marked og situationen på dette marked bør der stilles rug fra det tyske interventionsorgans lagre til rådighed på det indre marked.
(5)
Af hensyn til situationen på EF-markedet bør det fastsættes, at Kommissionen forvalter licitationen. Der bør desuden fastsættes en tildelingskoefficient for de bud, der svarer til minimumssalgsprisen.
(6)
I betragtning af de finansielle interesser, der står på spil, bør størrelsen af den sikkerhed, som de bydende skal stille, fastsættes på et passende niveau, og dermed bør bestemmelserne i artikel 13, stk. 4, i forordning (EØF) nr. 2131/93 fraviges.
(7)
I det tyske interventionsorgans meddelelse til Kommissionen er det desuden vigtigt at bevare de bydendes anonymitet.
(8)
Med henblik på en modernisering af forvaltningen bør det fastsættes, at oplysningerne til Kommissionen skal fremsendes elektronisk.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Det tyske interventionsorgan afholder løbende licitation med henblik på salg på EF's indre marked af 50 000 t rug, som det ligger inde med.
Artikel 2
Det i artikel 1 nævnte salg foregår på betingelserne i forordning (EØF) nr. 2131/93.
Uanset nævnte forordnings:
a)
artikel 13, stk. 1, udarbejdes buddene med henvisning til den faktiske kvalitet af det parti, buddet vedrører
b)
artikel 5 fastsættes minimumssalgsprisen på et sådant niveau, at den ikke forstyrrer kornmarkedet.
Artikel 3
Uanset artikel 13, stk. 4, andet afsnit, i forordning (EØF) nr. 2131/93 fastsættes sikkerhedsstillelsen for buddet til 10 EUR/t.
Artikel 4
1. Fristen for indgivelse af bud til den første dellicitation udløber den 25. januar 2006 kl. 15 (Bruxelles-tid).
Fristen for indgivelse af bud til de følgende dellicitationer udløber hver onsdag kl. 15 (Bruxelles-tid), bortset fra onsdag den 12. april 2006 og den 24. maj 2006, fordi der i disse uger ikke afholdes licitation.
Fristen for indgivelse af bud til den sidste dellicitation udløber den 28. juni 2006 kl. 15 (Bruxelles-tid).
2. Buddene skal indgives til det tyske interventionsorgan på nedenstående adresse:
Bundesanstalt für Landwirtschaft und Ernährung (BLE)
Deichmannsaue 29
D-53179 Bonn
Fax 1 (49-228) 68 4539 85
Fax 2 (49-228) 68 4532 76
Artikel 5
Det tyske interventionsorgan underretter Kommissionen om de modtagne bud senest to timer efter udløbet af fristen for indgivelse af bud. Meddelelsen sendes elektronisk i det format, der er vist i bilaget.
Artikel 6
Kommissionen fastsætter minimumssalgsprisen eller beslutter ikke at antage nogen af de indkomne bud efter proceduren i artikel 25, stk. 2, i forordning (EF) nr. 1784/2003. Hvis buddene vedrører det samme parti og en større samlet mængde end den disponible mængde, kan fastsættelsen ske særskilt for hvert parti.
For de bud, der svarer til minimumssalgsprisen, kan der samtidig fastsættes en tildelingskoefficient for de tilbudte mængder.
Artikel 7
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. januar 2006.

Labels: 3
18
17